Gie Huguenins de Tyl, sires de Seint Beuri, fais savoir à touz caus qui verront ces presentes letres que cum Poincez de Tyl, mes freires, et Agnès, sa fame, haient vandu, quitié otroié perdurablement à monseignour Heudon, seignour dou Val de Olloigney, et à ses hoirs, tout ceu quil avoient à Monteigni sur Senaayn et à Lucena et ès appartenances des dites villes, les quelles choses li diz Poincez tenoit de moi de fyé et de chasement, gie la dite vandue, quitance et otroiance loue, voil, otroi et hai ferme et estable et promet que gie ne vienrai jamais ancontre por moi ne por autrui, et lou dit Poincet quitois et asseul dou fyé et de la foiauté de quoi il estoit tenuz à moi por raison des choses contenues an la dite vandue, en tel maniere que li diz Huedes des dites choses vandues an veigne à mun seignor lou duc de Borguoigne, et les proigne de lui de fié. En tesmoin des quels choses gie hai prié et resquis au religious homme et saige Frere Guillaume, abbé de Flavigny, que il mete sum seaul auxe leu mien an ces presentes letres. Et nous Guillaume devant diz, abbés de Flavigny, avons fait seeler ces presentes letres de nostre seaul por la priere et por la requeste dou dit Huguenin de Til. Et gie Huguenins de Tyl desus diz hai fait seeler ces presentes letres de mun seaul, en tesmoingnaige de verité. Ceu est fait et doné en l’an de l’incarnacion Nostre Seignour mil dous cenz soixante et nuef, ou mois de may.